Til høringsparter

|  |
| --- |
| **Kontor/afdeling**Energikontor2**Dato** 18. april 2017J nr. 2017-1037 |

**Høring over udkast til bekendtgørelse om tilskud til initiativer, der fremmer integration mellem forskellige forsyningssektorer (Smart energi bekendtgørelsen).**

Energi-, Forsynings- og Klimaministeriet skal hermed anmode om eventuelle bemærkninger til vedlagte udkast til bekendtgørelse om tilskud til initiativer, der fremmer integration mellem forskellige forsyningssektorer (Smart energi bekendtgørelsen).

Formålet med bekendtgørelsen er at udmønte regler om støtte til at fremme integration mellem energisystemets forskellige forsyningssektorer med henblik på at forbedre udnyttelsen af de stigende mængder fluktuerende vedvarende energi.

Tilskudspuljen for smart energi udspringer af aftalen mellem den daværende SRSF-regering, Venstre, Dansk Folkeparti, Enhedslisten og Det Konservative Folkeparti om den danske energipolitik 2012-2020 af marts 2012. Forligsparterne besluttede den 22. december 2015, at der skal iværksættes et initiativ om Smart Energy og afsatte 3 mio. kr. årligt i 2016-2018 til en tilskudspulje for smart energi.

Nedenfor redegøres for de væsentligste forhold til udkastet til bekendtgørelse.

**Generelt**

Udkastet til bekendtgørelsen gør det muligt at udmønte tilskudspuljen for smart energi gennem indkaldelse af ansøgninger i 2017.

Udkastet til bekendtgørelsen stiller krav om, at støttede projekter skal omfatte integration mellem to eller flere forsyningsarter.

**De minimis**

Udkastet til bekendtgørelse håndteres statsstøtteretligt gennem EU’s de minimis-forordning (EU) nr. 1407/2013 af 18.december 2013.

De minimis reglen går ud på, at mindre støttebeløb ikke skal anmeldes til Europa-Kommissionen. Til gengæld er der sat en beløbsgrænse for, hvor meget støtte en enkelt virksomhed kan modtage. Støtten må maksimalt udgøre 200.000 EUR pr. virksomhed over en periode på tre regnskabsår (der er fastsat andre tærskler i de minimis forordningerne for landbrug og for tjenesteydelser af særlig økonomisk interesse). Ansøgere skal derfor være opmærksomme på, hvorvidt de har fået eller vil få støtte fra de minimis.

En række sektorer er dog undtaget for de minimis reglen, fordi de har været præget af intens konkurrence og/eller overkapacitet. Ansøgere skal derfor være opmærksomme på, at deres branche kan være undtaget.

Ansøgere skal være opmærksomme på, at såfremt de overtræder beløbsgrænser-ne, kan Europa-Kommissionen beslutte, at den for meget udbetalte støtte skal tilbagebetales.

Der gøres særskilt opmærksom på de minimis forordningens regler om kumulation og anden støtte, hvilket kan have en betydning for, hvorvidt der kan ydes støtte til projektet og/eller ansøgeren.

**Hvem kan ansøge?**

Der er som sådan ikke begrænsninger i hvem, der kan ansøge. Virksomheder, borgere, konsortier m.v. kan ansøge om at komme i betragtning til puljen.

Som anført ovenfor kan anvendelsen af de minimis have en betydning for, hvem der kan komme i betragtning til puljen.

**Hvilke oplysninger skal medsendes?**

Alle støttemodtagere skal oplyse om, de inden for de seneste år har modtaget eller modtager de minimis støtte og udfylde en de minimis erklæring herom.

Ansøgere skal være opmærksomme på, at Energi-, Forsynings- og Klimaministeriet kan indhente oplysninger til brug for vurdering af overholdelse af bestemmelserne om minimis støtte.

**Hvornår afholdes ansøgningsrunden?**

Bekendtgørelsen påtænkes sat i kraft 1. juli 2017. Ansøgningsrunden påtænkes afholdt i perioden 1. juli til 25. oktober 2017.

**Hvordan vurderes ansøgningerne?**

Energi-, Forsynings- og Klimaministeriet vil vurdere ansøgningerne efter en række kriterier, der alle fremgår af bekendtgørelsesteksten. Ministeriet vil foretage en konkret vurdering på baggrund af et eller flere af de i udkastet til bekendtgørelsen anførte kriterier. En nærmere vægtning af kriterierne vil fremgå af ansøgningsmaterialet.

Det følger bl.a. af kriterierne, som ministeriet vil lægge til grund for sin vurdering, at projektet indeholder aktiviteter i større tværgående skala, at projektet har sigte på et ”energisystem” perspektiv fx med fokus på kobling mellem produktion og forbrug i forskellige sektorer, at projektets valg af fx forretningsmodel er tæt på at være markedsmodent, og at projektet er nytænkende.

Kriterierne skal sikre, at det er klart for ansøgere, hvad ministeriet efterspørger, samt at ministeriet kan yde tilskud i overensstemmelse med støtteordningens formål, der er at støtte initiativer til fremme af et smart energisystem.

Det er ikke en forudsætning for tildeling af støtte, at alle fastlagte kriterier skal være opfyldt.

**Antal af ansøgningsrunder?**

Der gøres opmærksom på, at bekendtgørelsen giver mulighed for at Energi-, Forsynings- og Klimaministeriet kan udmønte 2018-puljemidler i forbindelse med ansøgningsrunden i 2017. Det er endnu ikke afklaret, hvorvidt der også vil komme en ansøgningsrunde i 2018. I givet fald vil der skulle udarbejdes en ny bekendtgørelse eller en ændringsbekendtgørelse.

**Erhvervsøkonomiske konsekvensvurderinger**

Erhvervsstyrelsens Team Effektiv Regulering (TER) har modtaget udkastet i

præhøring. TER vurderer, at bekendtgørelsesudkastet medfører administrative

konsekvenser for erhvervslivet under 4 mio. kr. årligt. De bliver derfor ikke

kvantificeret yderligere.

\*

Energi-, Forsynings- og Klimaministeriet skal anmode om at modtage eventuelle bemærkninger til udkastet snarest muligt og senest

tirsdag den 16. maj 2017 inden kl. 24.00

Høringssvar bedes sendt til Energi-, Forsynings- og Klimaministeriet på e-mail efkm@efkm.dk med kopi til mvi@efkm.dk.

Eventuelle spørgsmål vedrørende udkastet til bekendtgørelse høringen kan rettes til Mette Vingaard på telefon 50 87 48 93 eller e-mail mvi@efkm.dk.

Med venlig hilsen

Mette Vingaard